Jørn Hess Thaysen
Jørn Hess Thaysen, 1921-1996, dansk læge; speciallæge i intern medicin og nyresygdomme. Han deltog i modstandskampen og blev interneret i tysk koncentrationslejr under 2. Verdenskrig; i 1947 blev han læge og uddannede sig derefter bl.a. ved Rockefeller University i New York 1951-53. Han var professor ved Københavns Universitet og overlæge ved Rigshospitalet 1964-91, hvor han i 1955 introducerede dialyse i forbindelse med akut nyresvigt (uræmi) og i 1963 indførte dialysebehandling af patienter med kronisk nyresvigt. I 1968 var han initiativtager til organiseringen af dialyse- og nyretransplantationsbehandlingen i Danmark. Hess Thaysen modtog Novo Prisen i 1966 og blev medlem af Det Kongelige Danske Videnskabernes Selskab i 1977.